Madog Benfras

Bardd serch oedd Madog Benfras (bl. canol y 14g). Roedd yn un o arloeswyr y cywydd ac yn gyfaill i Ddafydd ap Gwilym.Gwaith Madog Benfras, gol. Barry J. Lewis (Aberystwyth, 2007)

Bywgraffiad
Roedd yn frodor o'r Maelor Gymraeg yng ngogledd-ddwyrain Cymru lle roedd ei frawd yn berson Marchwiail ger Eutun (Bwrdeistref Sirol Wrecsam heddiw). Yng nghyfnod y bardd roedd Maelor Gymraeg a Maelor Saesneg yn rhan o arglwyddiaeth Brwmffild a Iâl. Roedd Madog yn un o ddisgynyddion Madog ap Llywelyn (m. 1331), uchelwr mawr yn yr ardal ac un o ddisgynyddion tywysogion Powys Fadog. Yn ogystal â dal tir yn y Maelor Gymraeg mae'n bosibl y bu ganddo dir yn ardal Brogyntyn, Swydd Amwythig hefyd.

Cerddi
Cedwir saith cywydd y gellir eu derbyn yn ddiogel fel gwaith Madog. Cerddi serch ydynt i gyd o ran eu prif thema; yr unig eithriad yw ei gywydd marwnad i'w gyfaill Dafydd ap Gwilym, ond canmol bardd serch ac amddiffyn y canu hwnnw yw prif nodwedd y gerdd honno.

 Llyfryddiaeth 

 Barry J. Lewis (gol.), "Gwaith Madog Benfras", yn Gwaith Madog Benfras ac eraill o feirdd y bedwaredd ganrif ar ddeg (Aberystwyth, 2007). Y golygiad safonol o waith y bardd.

Cyfeiriadau

Categori:Marwolaethau'r 14eg ganrif
Categori:Beirdd y 14eg ganrif o Gymru
Categori:Beirdd Cymraeg y 14eg ganrif
Categori:Beirdd yr Uchelwyr
Categori:Pobl o Wrecsam
Categori:Powys Fadog